FRF, verdict după partida României contra Columbiei: "E bine că scorul nu a luat proporții!"
Naționala României a eșuat marți seară la Madrid în fața Columbiei. "Tricolorii" au pierdut în fața adversarilor sud-americani (2-3).
După partida României, directorul tehnic de la FRF, Mihai Stoichiță, a oferit mai multe declarații.
Mihai Stoichiță a analizat partida și a tras mai multe concluzii.
Oficialul FRF susține că fotbaliști români ar trebui să se folosească mai mult de tehnică.
"Trebuie să fim realiști și să vedem ce putem să reparăm din prima repriză și din începutul celei de-a doua. Și trebuie să păstrăm ce a fost mai bun din sfârșitul jocului. Asta este foarte important.
În prima repriză au fost net superiori. E bine că scorul nu a luat proporții și este foarte important acest lucru. Columbia nu are mai nicio legătură cu cea pe care o ridiculiza Cobra Ilie cu golul lui, acea scăriță", a declarat oficialul FRF la Fanatik.
"Mi-ar plăcea să mai văd și la fotbaliștii noștri de acum să încerce astfel de execuții, nu doar să o dea tare tot timpul. Rezolvările nu vin tot timpul din forță. Vin și din improvizație, din inteligență, din inspirația momentului sau din tehnicitate.
Avem jucători tehnici care trebuie să folosească asta și instinctiv. Să pui adversarul într-o situație în care să nu știe de unde a venit execuția. Cam așa a fost cu Adrian (n.r. Ilie), cu Hagi și cu toți ceilalți.
Ei au jucat foarte bine, foarte spectaculos și periculos tot timpul. Sunt o echipă care joacă un fotbal modern, agresiv, în viteză. La fiecare apropiere de poartă aveau 4-5 jucători care veneau să finalizeze.
Joacă din prima de foarte multe ori. Un element care nu era specific pentru Columbia înainte.", a mai spus Mihai Stoichiță, la Fanatik